Ulla Tørnæs (V), 2008-05-21:
Jeg vil gerne starte med at takke Folketinget for forespørgslen her i dag.
Der er gået 1½ år, siden Folketinget sidst havde en drøftelse af EPA'erne, og dermed også 1½ år, siden et bredt flertal her i Folketinget vedtog V 41 om EPA-forhandlingerne.
Retningslinjerne i V 41, vedtagelsen fra Folketinget, har holdt, og de har oven i købet været til meget stor nytte for regeringen under de hidtidige forhandlinger med henblik på at sikre udviklingsvenlige aftaler.
Retningslinjerne har udgjort og vil fortsat udgøre en grundsten i den danske holdning til EPA-forhandlingerne.
Lad mig starte med at slå fast, at målsætningen for det økonomiske og handelsmæssige samarbejde - og dermed EPA'erne - er fastlagt i Cotonou-aftalen.
Det endelige mål er, at AVS-landene kan deltage fuldt ud i det internationale handelssamkvem.
Samarbejdet skal rette sig mod at forbedre AVS-landenes produktions-, forsynings- og handelskapacitet og deres evne til at tiltrække investeringer.
Der skal skabes en ny handelsdynamik mellem parterne.
AVS-landenes handels- og investeringspolitikker skal styrkes, og det gælder også deres kapacitet til at håndtere alle handelsrelaterede spørgsmål.
Regeringen har i hele det hidtidige forhandlingsforløb arbejdet for, at AVS-landene i større omfang kan integreres i verdenshandelen, og at det sker inden for rimelige overgangsperioder og under hensyntagen til deres udviklingsgrad.
Hovedformålet med partnerskabsaftalerne er, som det fremgår, ikke at skaffe EU øget markedsadgang i AVS-landene, sådan som hr. Frank Aaen netop har fremført det.
Det overordnede formål er derimod at fremme AVS-landenes udviklings- og fattigdomsbekæmpelse, ikke mindst gennem regional integration.
Regeringen har i det hidtidige forhandlingsforløb lagt pres på Kommissionen for at sikre den rigtige fremdrift i forhandlingerne.
Selv har jeg skrevet til kommissær Mandelson og til kommissær Michel og bl.a. opfordret til, at de økonomiske partnerskabsaftaler skal være udviklingsfremmende instrumenter, der har udgangspunkt i AVS-landenes egne interesser og ønsker. Regeringen har også fået gennemtrumfet, at EPA-forhandlingerne kom på dagsordenen for EU-ministerrådsmødet i februar måned, og med udgangspunkt i V 41 har regeringen taget initiativ til at opfordre Kommissionen til - ikke mindst i slutfasen af forhandlingerne - at fremkomme med et favorabelt tilbud om markedsadgang med lange overgangsordninger og asymmetri i toldafvikling.
Regeringen har også arbejdet for, at der blev indbygget beskyttelsesklausuler i aftalerne i relation til følsomme produkter med henblik på at undgå dumping af tilsvarende EU-varer, samt for forbedrede oprindelsesregler.
Regeringen vil fortsætte denne linje i det videre forhandlingsforløb.
Det er det, som jeg under forhandlingsforløbet har sagt i Folketingets Europaudvalg og også i Folketingets Udenrigsudvalg.
Som jeg tidligere har redegjort for i Folketingets Europaudvalg, var der den 1. januar 2008 indgået foreløbige vareaftaler med i alt 35 AVS-lande.
Heraf har 13 lande i Vestindien indgået egentlige EPA-aftaler, der ud over varehandel også omfatter investeringer og handel med tjenesteydelser m.v.
Disse lande har indtil videre valgt ikke at indgå en foreløbig vareaftale.
I stedet har de valgt fortsat at blive begunstiget af EU's såkaldte »alt undtagen våben«-toldpræferencer, hvor der som bekendt ikke er krav om gensidig toldafvikling.
Her gælder der told- og kvotefri markedsadgang for alle varer med undtagelse af våben - dog med overgangsordninger for ris og sukker.
Af de resterende lande er der 10 AVS-lande, som ikke er mindst udviklede, og som ikke har indgået aftaler.
Disse lande vil indtil videre skulle basere sig på EU's almindelige generelle toldpræferencer, GSP, som er mindre favorable, end handelsregimet var under Cotonou-aftalen.
Gruppen af de 10 lande består af 7 østater i Stillehavet, som har begrænset samhandel med EU, samt Nigeria, Congo-Brazzaville og Gabon.
Lad mig understrege, at regeringen støtter de indgåede aftaler med de 35 lande.
Det er regeringens hensigt at godkende aftalerne, når de efter en juridisk og sproglig gennemgang og oversættelse til alle EU's sprog er klar til Rådets godkendelse, formentlig om nogle måneder.
Danmark har sammen med andre ligesindede lande fået sat klare aftryk på aftalerne.
Presset har været medvirkende til, at Kommissionen i efteråret valgte en totrinstilgang, hvor man i første omgang valgte at forhandle foreløbige aftaler om handel med varer.
De involverede AVS-lande får dermed en forlænget periode til nærmere at vurdere deres udviklingsinteresser i at indgå EPA-aftaler, der også omfatter tjenesteydelser m.v.
Således er det kun aftalerne med landene i Vestindien, der - som de i øvrigt selv ønskede - indeholder regler om serviceydelser m.m.
De vestindiske lande fandt det i deres egen interesse at inkludere de ekstra aftaleemner - så langt så godt.
Lande i de øvrige regioner må så vurdere, om lignende aftaler tjener deres udviklingsinteresser.
Det vil vise sig under de kommende EPA-forhandlinger vedrørende disse lande.
Et positivt forhandlingsresultat vil skulle afspejle de forskellige landes forskellige behov.
Under alle omstændigheder vil man fra dansk side fortsat arbejde for, at disse lande ikke bliver unødigt presset til at indgå sådanne aftaler mod deres frie vilje.
Om den aktuelle forhandlingssituation kan jeg oplyse følgende: Kommissionen har i 2008 indledt forhandlinger både med de AVS-lande, der har indgået foreløbige varetaler, og med AVS-lande, der ikke har indgået en EPA-aftale.
Med de AVS-lande, der har indgået vareaftaler, drøftes mulighederne for at indgå egentlige bredere EPA-aftaler.
Med de AVS-lande, der ikke har indgået en vareaftale, undersøges mulighederne for at indgå en aftale.
Der er indtil nu ikke opnået store resultater i forhandlingerne.
I EU enedes Rådet i november 2007 om et sæt konklusioner om at øge Fællesskabets og medlemsstaternes samlede handelsrelaterede bistand til 2 mia. euro om året fra og med 2010.
Teoretiske handelsfordele alene er som udgangspunkt ikke tilstrækkelige.
Der må kombineres med en bistandsindsats, både generel fattigdomsbekæmpelse og mere målrettet handelsorienteret bistand.
Det er regeringens opfattelse, at øget frihandel og regionalt samarbejde kombineret med udviklingsbistand kan bidrage til udvikling og økonomisk vækst.
Det gælder også, selv om afvikling af told over en periode vil kunne give et indtægtstab for det pågældende AVS-land.
Et øget regionalt samarbejde vil kunne have betydning i denne sammenhæng.
Regeringen vil fortsat følge forhandlingerne nøje og arbejde hårdt for at sikre positive udviklingsorienterede resultater i fuld overensstemmelse med Folketingets vedtagelse V 41 fra januar 2007.
På mødet i Rådet den 26.-27. maj vil vi modtage en nærmere orientering fra Kommissionen om forhandlingssituationen, der muligvis vil afstedkomme en udtalelse fra Rådet.
Det slovenske formandskab har også lagt op til overvejelser om, hvordan man fra EU's side kan støtte det regionale samarbejde mellem AVS-landene.
Regeringen vil fortsat markere sig som fortaler for, at EU udviser fleksibilitet under de fortsatte forhandlinger til fordel for AVS-landenes videre udvikling.
Retningslinjerne i folketingsvedtagelsen V 41 har vist sig at kunne holde, men situationen er nu på nogle områder ændret med de aftaler, der allerede er indgået.
Så der kan være behov for en justering af teksten også efter debatten her i dag, sådan som jeg har forstået at der også vil blive lagt op til med en senere fremsættelse af et forslag til vedtagelse.